【明報專訊】首個「社區客廳」去年底於深水埗開幕，立法會福利事務委員會成員噚日喺副勞福局長何啟明陪同下前往參觀，同使用嘅家庭交流。實政圓桌田北辰視察之後話，有區內劏房家庭無聽過「社區客廳」，冀當局加強宣傳。
多名立法會議員噚日參觀深水埗「社區客廳」，聽取營運機構九龍樂善堂代表介紹，視察不同設施，包括閱讀角、溫習室、兒童遊戲角、自助洗衣站同飯廳等，並與受惠家庭交流。田北辰話，「社區客廳」場地由地產商借出，項目為期3年，佢希望當局與地產商簽署長期租約甚至購入該處，確保可以持續營運。
民建聯顏汶羽就話，觀塘區公屋、基層同長者多，爭取政府喺區內開設「社區客廳」，服務劏房家庭。佢話觀塘存在結構性貧窮，託兒服務不足，相信「社區客廳」有助紓緩問題。選委界別議員陳沛良亦話希望各界建設更多「社區客廳」，等更多劏房戶受惠。
相關字詞﹕社區客廳